नवनिर्मित सभा में देवर्षि नारद जी पधारे। महाराज युधिष्ठिर ने उनका बहुत ही स्वागत-सत्कार किया तथा उन्हें विधिपूर्वक योग्य आसन पर बैठाया। नारद जी ने पाँचों पाण्डवों को प्रश्न-रूप में अद्भुत और कल्याणकारी उपदेश दिया। इसके उपरांत नारद जी ने युधिष्ठिर को यमराज, वरूण, इन्द्र, कुबेर एवं ब्रह्मा की सभाओं का विवरण सुनाया। युधिष्ठिर ने नारद जी से पूछा कि पितृलोक में आपने मेरे पिताश्री पाण्डु को किस प्रकार देखा था? तथा उन्होंने हमारे लिए क्या आदेश दिया था? आप कृपा करके उनका आदेश हमें अवश्य सुनाइये।